Polisie gaan uitstaande sake in Eldoradopark bekykDie minister van polisie, Bheki Cele, tydens ‘n besoek aan Eldoradopark in Gauteng. (Foto: Henk Kruger/ANA) Die minister van polisie het Donderdag onderneem om ŉ sogenaamde kliniek vir onopgeloste sake op die been te bring, ná ŉ hulpkreet uit die gemeenskap van Eldoradopark. Bheki Cele was lid van ŉ paneel wat ook bestaan het uit die LUR vir gemeenskap en veiligheid in Gauteng, Faith Mazibuko, die Gautengse polisiehoof lt.genl. Elias Mawela, asook die nasionale polisiehoof, genl. Khehla Sitole. Hulle het ure lank geluister na roerende verhale oor dwelms, verkragting, korrupsie en geweld teen inwoners van dié buurt. Angelina Williams het vertel selfs nadat haar dogter se aanvallers uitgewys is, loop hulle steeds vry rond. “My dogter is verlede maand vyf keer in die been geskiet. Dit gaan sleg met haar. Niks gebeur [met die ondersoek] nie. Daar is steeds geen uitkenningsparade gehou nie, al het ek die name [van die vermeende aanvallers] vir die polisie gegee,” het die betraande ma vertel. “Ek wil hê dat die saak op ŉ nasionale vlak ondersoek word, omdat ons polisie omkoopgeld aanvaar. Sy skryf tans rekordeksamen en is nog steeds getraumatiseer.” Nóg ŉ inwoner, Fiona Adams, het gesê sy het ŉ skietery tussen haar swaer en ŉ buurman gesien wat haar kinders geweldig ontstel het. “My kinders was nog besig om buite te speel, toe die skote skielik begin klap. Kan jy jou indink hoe die kinders moes voel? Ons vrees vir ons kinders se lewe. Ek weier om ŉ gevangene in my eie gemeenskap te wees. Júlle moet opstaan vir ons, want ons vertrou nie die polisie nie,” het Adams gesê. Korrupsie in polisiegeledere is ŉ groot bron van kommer vir inwoners van Eldoradopark. “Julle moet die polisiebeamptes rondskuif. Die politici kom maak ŉ ophef hier en daarna is ons weer terug waar ons begin het. Julle voel niks vir ons nie,” het Sam Sithole gesê. “Hulle gee net om wanneer ons moet stem. Polisiebeamptes gaan in Vryheidspark op afsprake met staatsvoertuie, terwyl mense op mekaar losbrand. Hulle neem ons bloot nie ernstig op nie.” Cele het inwoners beloof dat ŉ kantoor op die been gebring gaan word om na alle onopgeloste sake op nasionale, provinsiale en plaaslike vlak te kyk, sodat die betrokkenes afsluiting kan kry. “Dit is ŉ jammerte dat dit ons so lank geneem het om hier uit te kom, maar ek is eintlik bly, want anders is ek beskuldig van stemwerwery. Elke keer dat ons die mense van Eldos besoek, wil hulle misdaad aanmeld. “Ek doen nou ŉ beroep op die gemeenskap om saam te staan, julself te organiseer en saam te werk. Daar is ŉ lang lys van uitstaande sake, so ons nooi almal om hulle verhale te vertel.” Hy het inwoners ook gevra om die name te verskaf van polisielede wat hulle van korrupsie verdink.